b"\n_START_ARTICLE_\nJohn Berryman\n_START_SECTION_\nVia\xc8\x9ba \xc8\x99i cariera\n_START_PARAGRAPH_\nJohn Berryman s-a n\xc4\x83scut cu\xc2\xa0 numele John Allyn Smith, Jr. \xc3\xaen Oklahoma, unde a\xc2\xa0crescut p\xc3\xa2n\xc4\x83 la v\xc3\xa2rsta de zece ani, c\xc3\xa2nd tat\xc4\x83l s\xc4\x83u, bancherul John Smith, \xc8\x99i mama sa, profesoara Martha (de asemenea, cunoscut\xc4\x83 sub numele de Peggy), s-au mutat la Tampa, Florida. \xc3\x8en 1926, \xc3\xaen Florida, pe c\xc3\xa2nd poetul avea unsprezece ani, tat\xc4\x83l s\xc4\x83u s-a \xc3\xaempu\xc8\x99cat mortal \xc3\xaentr-un act de suicid. Smith era \xc8\x99omer \xc3\xaen acea perioad\xc4\x83, iar el \xc8\x99i Martha depuseser\xc4\x83 am\xc3\xa2ndoi cereri de divor\xc8\x9b. Berryman a fost b\xc3\xa2ntuit de moartea tat\xc4\x83lui s\xc4\x83u pentru tot restul vie\xc8\x9bii sale \xc8\x99i a descris mai t\xc3\xa2rziu \xc3\xaencerc\xc4\x83rile sale de a se \xc3\xaemp\xc4\x83ca cu ea \xc3\xaen cartea The Dream Songs._NEWLINE_Dup\xc4\x83 moartea tat\xc4\x83lui s\xc4\x83u, la intrarea din spate \xc3\xaen Kipling Arms, unde Smith \xc3\xaenchiriase un apartament, mama poetului s-a c\xc4\x83s\xc4\x83torit dup\xc4\x83 c\xc3\xa2teva luni cu John Angus McAlpin Berryman la New York. Poetul a fost redenumit John Allyn McAlpin Berryman. Mama lui Berryman \xc8\x99i-a schimbat prenumele, de asemenea, din Peggy \xc3\xaen Jill. De\xc8\x99i tat\xc4\x83l s\xc4\x83u vitreg a divor\xc8\x9bat mai t\xc3\xa2rziu de mama lui, Berryman \xc8\x99i tat\xc4\x83l s\xc4\x83u vitreg au r\xc4\x83mas \xc3\xaen rela\xc8\x9bii bune. Deoarece at\xc3\xa2t mama lui, c\xc3\xa2t \xc8\x99i tat\xc4\x83l lui vitreg munceau, mama lui a decis s\xc4\x83-l trimit\xc4\x83 departe la \xc8\x98coala South Kent, o \xc8\x99coal\xc4\x83 privat\xc4\x83 din Connecticut. Berryman a urmat apoi studii la Columbia College, unde a fost pre\xc8\x99edinte al Philolexian Society, s-au al\xc4\x83turat Boar's Head Society, a redactat revista The Columbia Review, \xc8\x99i a studiat cu poetul \xc8\x99i cercet\xc4\x83torul literar Mark Van Doren. Berryman a scris mai t\xc3\xa2rziu c\xc4\x83 Van Doren i-a st\xc3\xa2rnit interesul pentru a scrie poezies. Timp de doi ani, Berryman a studiat, de asemenea, \xc3\xaen str\xc4\x83in\xc4\x83tate, la Clare College, Cambridge, av\xc3\xa2nd o burs\xc4\x83 Kellett acordat\xc4\x83 de Columbia College. A absolvit \xc3\xaen 1936._NEWLINE_Cu privire la succesul ini\xc8\x9bial al poeziei lui Berryman, redactorii volumului Norton Anthology of Modern Poetry noteaz\xc4\x83 c\xc4\x83 \xe2\x80\x9eopera de \xc3\xaenceput a lui Berryman a fost inclus\xc4\x83 \xc3\xaentr-un volum intitulat Five Young American Poets, publicat de New Directions \xc3\xaen 1940\xe2\x80\x9d. Unul dintre ceilal\xc8\x9bi tineri poe\xc8\x9bi inclu\xc8\x99i \xc3\xaen carte a fost Randall Jarrell._NEWLINE_Berryman a publicat \xc3\xaen cur\xc3\xa2nd unele dintre versurile sale timpurii \xc3\xaen prima lui carte, editat\xc4\x83 tot de New Directions Publishing, intitulat\xc4\x83 simplu Poems, \xc3\xaen 1942. Cu toate acestea, primul s\xc4\x83u volum de poezii mature, The Dispossessed, a ap\xc4\x83rut de \xc8\x99ase ani mai t\xc3\xa2rziu, fiind publicat de William Sloane Associates Cartea a primit \xc3\xaen mare parte recenzii negative de la poe\xc8\x9bi ca Randall Jarrell care a scris, \xc3\xaen The Nation, c\xc4\x83 Berryman era \xe2\x80\x9eun [poet] inteligent, nervos \xc8\x99i complicat\xe2\x80\x9d a c\xc4\x83rui poezie din The Dispossessed o imita prea mult pe cea a lui W. B. Yeats. Berryman a fost de acord mai t\xc3\xa2rziu cu aceast\xc4\x83 evaluare a operei sale timpurii, declar\xc3\xa2nd: \xe2\x80\x9eeu nu voiam s\xc4\x83 fiu ca Yeats; eu voiam s\xc4\x83 fiu Yeats\xe2\x80\x9d._NEWLINE_\xc3\x8en octombrie 1942 Berryman s-a c\xc4\x83s\xc4\x83torit cu Eileen Mulligan (ulterior Simpson) \xc3\xaentr-o ceremonie organizat\xc4\x83 la Catedrala St. Patrick, iar Van Doren a fost cavalerul s\xc4\x83u de onoare. Cuplul s-a mutat la Beacon Hill, unde Berryman a predat la Harvard. C\xc4\x83s\xc4\x83toria s-a \xc3\xaencheiat \xc3\xaen 1953 (divor\xc8\x9bul a fost oficializat \xc3\xaen 1956), c\xc3\xa2nd Simpson s-a s\xc4\x83turat s\xc4\x83 tolereze escapadele sentimentale ale lui Berryman \xc8\x99i crizele autodistructive ale acestuia. Simpson \xc3\xae\xc8\x99i va publica memoriile cu privire la Berryman \xc8\x99i la cercul s\xc4\x83u de prieteni \xc3\xaen cartea Poets in Their Youth (1982)._NEWLINE_\xc3\x8en 1947 Berryman a \xc3\xaenceput o rela\xc8\x9bie cu o femeie m\xc4\x83ritat\xc4\x83, pe nume Chris, prezentat\xc4\x83 \xc3\xaentr-un sonet pe care s-a ab\xc8\x9binut s\xc4\x83-l publice, \xc3\xaen principal pentru c\xc4\x83 publicarea sonetelor i-ar fi dezv\xc4\x83luit rela\xc8\x9biile lui romantice propriei so\xc8\x9bii. Cu toate acestea, el a decis \xc3\xaen cele din urm\xc4\x83 s\xc4\x83 publice volumul, intitulat Berryman's Sonnets, \xc3\xaen 1967. Cartea a inclus peste o sut\xc4\x83 de sonete._NEWLINE_\xc3\x8en 1950 Berryman a publicat o biografie a scriitorului de fic\xc8\x9biune \xc8\x99i poetului Stephen Crane, pe care l-a admirat foarte mult, devenind \xe2\x80\x9esingura biografie scris\xc4\x83 de un poet american proeminent a marelui scriitor american, Stephen Crane\xe2\x80\x9d. Aceast\xc4\x83 carte a fost urmat\xc4\x83 de volumul Homage to Mistress Bradstreet and Other Poems (1956), care con\xc8\x9binea ilustra\xc8\x9bii realizate de artistul Ben Shahn, iar \xe2\x80\x9eHomage to Mistress Bradstreet\xe2\x80\x9d a fost primul poem al lui Berryman care a atras \xe2\x80\x9eaten\xc8\x9bia na\xc8\x9bional\xc4\x83\xe2\x80\x9d \xc8\x99i un r\xc4\x83spuns pozitiv din partea criticilor. Edmund Wilson a scris c\xc4\x83 era \xe2\x80\x9ecel mai valoros poem lung scris de un american dup\xc4\x83 \xc8\x9aara pierdut\xc4\x83 a lui\xc2\xa0 T. S. Eliot\xe2\x80\x9d. Atunci c\xc3\xa2nd volumul Homage to Mistress Bradstreet and Other Poems a fost publicat \xc3\xaen 1959, poetul Conrad Aiken i-a l\xc4\x83udat poeziile mai scurte din carte, pe care le-a crezut chiar mai bune dec\xc3\xa2t\xc2\xa0 pe care el a crezut c\xc4\x83 au fost de fapt mai bine dec\xc3\xa2t \xe2\x80\x9eHomage to Mistress Bradstreet\xe2\x80\x9d._NEWLINE_\xc3\x8en ciuda succesului relativ al celui de-al treilea volum de versuri, descoperirea poetic\xc4\x83 a lui Berryman a avut loc dup\xc4\x83 ce el a publicat volumul 77 Dream Songs \xc3\xaen 1964. El a c\xc3\xa2\xc8\x99tigat \xc3\xaen 1965 Premiul Pulitzer pentru poezie, care i-a consolidat reputa\xc8\x9bia ca unul dintre cei mai importan\xc8\x9bi poe\xc8\x9bi ai genera\xc8\x9biei de dup\xc4\x83 cel de-al Doilea R\xc4\x83zboi Mondial din care mai f\xc4\x83ceau parte Robert Lowell, Elizabeth Bishop \xc8\x99i Delmore Schwartz. Cur\xc3\xa2nd dup\xc4\x83 aceea, Berryman a \xc3\xaenceput s\xc4\x83 beneficieze de o aten\xc8\x9bie na\xc8\x9bional\xc4\x83 \xc3\xaen cre\xc8\x99tere din partea presei, al organiza\xc8\x9biilor cultural-artistice \xc8\x99i chiar al Casei Albe care i-a trimis o invita\xc8\x9bie la cin\xc4\x83 cu pre\xc8\x99edintele Lyndon B. Johnson (de\xc8\x99i Berryman a trebuit s\xc4\x83 o refuze pentru c\xc4\x83 se afla \xc3\xaen Irlanda la momentul respectiv). Berryman a fost ales membru al Academiei Americane de Arte \xc8\x99i \xc8\x98tiin\xc8\x9be \xc3\xaen 1967 \xc8\x99i, \xc3\xaen acela\xc8\x99i an, revista Life a publicat un reportaj despre el. De asemenea, \xc3\xaen acel an nou-\xc3\xaenfiin\xc8\x9bata National Endowment for the Arts i-a acordat o burs\xc4\x83 de zece mii de dolari (de\xc8\x99i el a recunoscut, c\xc3\xa2nd a fost \xc3\xaentrebat de un reporter din Minneapolis, c\xc4\x83 el nu auzise niciodat\xc4\x83 de aceast\xc4\x83 organiza\xc8\x9bie mai \xc3\xaenainte)._NEWLINE_Berryman a predat sau a \xc8\x9binut cursuri la numeroase universit\xc4\x83\xc8\x9bi, printre care Universitatea din Iowa (\xc3\xaen cadrul Iowa Writers' Workshop), Universitatea Harvard, Universitatea Princeton, Universitatea din Cincinnati \xc8\x99i Universitatea din Minnesota, unde \xc8\x99i-a petrecut majoritatea carierei sale, cu excep\xc8\x9bia anului sabatic 1962-193, c\xc3\xa2nd a predat la Universitatea Brown. I-a avut ca studen\xc8\x9bi, printre al\xc8\x9bii, pe W. D. Snodgrass, William Dickey, Donald Justice, Philip Levine, Robert Dana, Jane Cooper, Donald Finkel \xc8\x99i Henri Coulette. Philip Levine a declarat, \xc3\xaentr-un interviu \xc3\xaenregistrat din 2009, c\xc4\x83 Berryman \xc3\xae\xc8\x99i lua obliga\xc8\x9biile didactice extrem de serios \xc8\x99i c\xc4\x83 \xe2\x80\x9eera fermec\xc4\x83tor ... magnetic \xc8\x99i inspirator \xc8\x99i foarte exigent fa\xc8\x9b\xc4\x83 de activitatea [studen\xc8\x9bilor s\xc4\x83i], ... [\xc8\x99i] el a fost, de asemenea, cel mai bun profesor pe care l-am avut vreodat\xc4\x83\xe2\x80\x9d. Berryman a fost concediat de la Universitatea din Iowa, dup\xc4\x83 o ceart\xc4\x83 cu proprietarul apartamentului \xc3\xaen urma c\xc4\x83reia a fost arestat, \xc3\xaenchis peste noapte \xc8\x99i amendat pentru tulburarea lini\xc8\x99tii publice \xc8\x99i pentru be\xc8\x9bie \xc3\xaen public. El a apelat la prietenul s\xc4\x83u, poetul Allen Tate, care l-a ajutat s\xc4\x83 ob\xc8\x9bin\xc4\x83 un post de profesor la Universitatea din Minnesota.\n_START_SECTION_\nVia\xc8\x9ba personal\xc4\x83 \xc8\x99i moartea\n_START_PARAGRAPH_\nBerryman a fost c\xc4\x83s\xc4\x83torit de trei ori. Potrivit redactorilor volumului The Norton Anthology of Modern Poetry, el a dus o via\xc8\x9b\xc4\x83 agitat\xc4\x83. \xc3\x8en cursul uneia dintre numeroasele intern\xc4\x83ri pentru dezintoxicarea de alcool, \xc3\xaen 1970, el a experimentat ceea ce a numit \xe2\x80\x9eun fel de convertire religioas\xc4\x83\xe2\x80\x9d. Potrivit biografului s\xc4\x83u Paul Mariani, Berryman a experimentat \xe2\x80\x9eo brusc\xc4\x83 \xc8\x99i radical\xc4\x83 trecerea de la o credin\xc8\x9b\xc4\x83 \xc3\xaentr-un Dumnezeu transcendent ... la o credin\xc8\x9b\xc4\x83 \xc3\xaentr-un Dumnezeu care avea grij\xc4\x83 de destinele individuale ale fiin\xc8\x9belor umane \xc8\x99i care chiar intervenea pentru ei\xe2\x80\x9d. Cu toate acestea, Berryman a continuat s\xc4\x83 fac\xc4\x83 abuz de alcool \xc8\x99i s\xc4\x83 lupte cu depresia, a\xc8\x99a cum a f\xc4\x83cut \xc3\xaen cea mai mare parte a vie\xc8\x9bii sale adulte, \xc8\x99i \xc3\xaen diminea\xc8\x9ba zilei de 7 ianuarie 1972 s-a sinucis, s\xc4\x83rind de pe Podul Washington Avenue din Minneapolis, Minnesota, pe malul de vest al r\xc3\xa2ului Mississippi."